Die Cape Town Highlanders is 'n reserwemagregiment in die Suid-Afrikaanse Infanteriekorps van die Suid-Afrikaanse Leër, met hoofkwartier in Kaapstad. Dit bestaan sedert 1885 en het 'n geskiedenis wat aktiewe deelname aan verskeie koloniale veldslae, die Tweede Vryheidsoorlog, die Eerste Wêreldoorlog, die Tweede Wêreldoorlog, die Angola-veldtog (1975-76), die Grensoorlog, en die Noodtoestand insluit. Die regiment het verskeie gevegsonderskeidings verwerf, en oor die jare is baie lede met dekorasies vereer. Sy leuse is Nemo me impune lacessit ('Niemand raak ongestrafd aan my nie'). Hy dra die Gordon-tartan. 1880's As gevolg van vrese van 'n oorlog tussen Brittanje en Rusland in 1885 is verskeie vrywilligeenhede in Britse kolonies op die been gebring - onder hulle is die Cape Town Highlanders. 1890's Betsjoeanaland-veldtog (1897) - aktiewe diens in noord-Kaapland. Tweede Vryheidsoorlog (1899-1902) - aktiewe diens in wes- en noord-Kaapland en die Oranje-Vrystaat. 1900's Ontvang in 1904 'n Koningsvaandel ter erkenning van sy diens in die oorlog.